CELEX: 52018PC0126
Language: sk
Date: 2018-03-14
Title: Návrh VYKONÁVACIE ROZHODNUTIE RADY, ktorým sa Maďarsku povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli14. 3. 2018
            COM(2018) 126 final
            2018/0057(NLE)
            Návrh
            VYKONÁVACIE ROZHODNUTIE RADY,
            ktorým sa Maďarsku povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               
                  Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty
                     1
                   (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od uvedenej smernice s cieľom zjednodušiť postup pri výbere DPH alebo zabrániť určitým druhom daňových únikov alebo vyhýbaniu sa daňovým povinnostiam.
               
            
            
               Maďarsko požiadalo listom, ktorý Komisia zaevidovala 13. júla 2017, o povolenie zaviesť opatrenie odchyľujúce sa od článku 193 smernice o DPH. Komisia o žiadosti predloženej Maďarskom v súlade s článkom 395 ods. 2 smernice o DPH informovala ostatné členské štáty listom z 15. januára 2018. Listom zo 16. januára 2018 Komisia oznámila Maďarsku, že má všetky informácie, ktoré považuje za potrebné na posúdenie žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Na základe článku 199 ods. 1 písm. g) smernice o DPH môžu členské štáty stanoviť, že osobou povinnou platiť DPH je zdaniteľná osoba, ktorej bol dodaný nehnuteľný majetok, ktorý bol predaný dlžníkom uznaným súdom v konaní o nútenom predaji (mechanizmus prenesenia daňovej povinnosti). Maďarsko by chcelo rozšíriť uplatňovanie mechanizmu prenesenia daňovej povinnosti na dodávky investičného majetku spoločnosti a dodanie tovaru alebo poskytnutie služieb, ktorých hodnota na voľnom trhu je vyššia ako 100 000 HUF (približne 320 EUR), ak zdaniteľná osoba, ktorá dodáva tovar alebo poskytuje služby, je predmetom likvidácie alebo akéhokoľvek iného konania, ktoré právne stanovuje jej platobnú neschopnosť.
               
               
                  Podľa Maďarska sú investičným majetkom zvyčajne nástroje, stroje a predmety s vysokou hodnotou a existuje veľký počet transakcií presahujúcich prahovú hodnotu vo výške 100 000 HUF, ktoré vykonávajú zdaniteľné osoby v platobnej neschopnosti. Likvidátor často nezaplatí splatnú DPH, keďže suma musí byť použitá na úhradu starších pohľadávok. Zároveň si kupujúci, ktorý je zdaniteľnou osobou s právom na odpočet, môže aj napriek tomu odpočítať vzniknutú DPH, čo má negatívny vplyv na rozpočet a v podstate financuje likvidáciu. Maďarsko takisto zaznamenalo prípady podvodu, keď spoločnosti v likvidácii vydávajú fiktívne faktúry aktívnym spoločnostiam, ktoré si tak značne znížia svoju splatnú daň bez záruky, že emitent splatnú DPH zaplatí.
               
               
                  Maďarsko preto tvrdí, že existuje skutočná potreba chrániť daňové príjmy a rozpočtové záujmy vzhľadom na počet zdaniteľných osôb vo finančných ťažkostiach, ktoré vykonávajú uvedené dodávky. Mechanizmus prenesenia daňovej povinnosti je podľa Maďarska vhodným nástrojom na dosiahnutie tohto cieľa. Zdaniteľná osoba v likvidácii by nebola povinná zaplatiť splatnú DPH a zákazníkovi by nemali byť uložené sankcie, pričom by sa predišlo stratám verejného rozpočtu.
               
            
            
               Navrhuje sa, aby sa odchýlka udelila do 31. decembra 2021.
            
            
               Ak by Maďarsko uvažovalo o predĺžení tohto odchyľujúceho sa opatrenia na obdobie po roku 2021, Komisii by malo súčasne so žiadosťou o predĺženie predložiť správu o preskúmaní opatrenia, a to najneskôr 31. decembra 2020.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
            
            
               •Proporcionalita
            
            
               
                  Návrh je v súlade so zásadou proporcionality z týchto dôvodov.
               
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
               
                  Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, a to zjednodušiť výber daní a bojovať proti daňovým únikom. Návrh nepresahuje rámec toho, čo je potrebné na splnenie týchto cieľov.
               
            
         
         
            
               •Výber nástroja
            
            
               
                  Podľa článku 395 smernice o DPH je odchýlka od spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, pretože môže byť určené jednotlivým členským štátom.
               
            
            
               3.VÝSLEDKY HODNOTENÍ EX-POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti predloženej Maďarskom a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               Cieľom návrhu vykonávacieho rozhodnutia je chrániť daňové príjmy a rozpočtové záujmy vzhľadom na spoločnosti v insolvenčnom konaní v prípade, ak uskutočňujú dodávky investičného majetku alebo dodávky tovaru alebo poskytujú služby, ktorých hodnota na voľnom trhu je vyššia ako 100 000 HUF. Podľa Maďarska sa uplatňovaním mechanizmu prenesenia daňovej povinnosti na tieto druhy transakcií zjednoduší výber daní a zabráni sa daňovým únikom. Týmto opatrením by sa obmedzili straty verejných príjmov a vytvorili by sa dodatočné rozpočtové príjmy vo výške približne 4 – 5 mld. HUF (približne 13 – 14 mil. EUR) ročne. Odchyľujúce sa opatrenie preto bude mať potenciálne pozitívny vplyv.
            
            
               Vzhľadom na úzky rozsah pôsobnosti danej odchýlky a na jej dočasné uplatňovanie bude vplyv v každom prípade obmedzený.
            
            
               4.VPLYV NA ROZPOČET
            
            
               
                  Návrh nebude mať žiadny negatívny vplyv na rozpočet EÚ.
               
            
            
               5.ĎALŠIE PRVKY
            
            
               Návrh zahŕňa doložku o ukončení platnosti k 31. decembru 2021.
            
            
               2018/0057 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Maďarsku povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
         
         
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  2
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)V článku 193 smernice 2006/112/ES sa stanovuje všeobecné pravidlo, podľa ktorého je zdaniteľná osoba, ktorá dodáva tovar alebo poskytuje služby, povinná odvádzať daňovým orgánom daň z pridanej hodnoty (DPH).
            
            
               (2)Listom, ktorý Komisia zaevidovala 13. júla 2017, požiadalo Maďarsko o povolenie zaviesť osobitné opatrenie odchyľujúce sa od článku 193 smernice 2006/112/ES, pokiaľ ide o osobu povinnú platiť DPH, v prípade určitých dodávok uskutočnených zdaniteľnými osobami, ktoré sú predmetom likvidácie alebo akéhokoľvek iného konania, ktorým sa právne stanovuje ich platobná neschopnosť.
            
            
               (3)Komisia v súlade s článkom 395 ods. 2 smernice 2006/112/ES listom z 15. januára 2018 informovala ostatné členské štáty o žiadosti Maďarska. Listom zo 16. januára 2018 Komisia oznámila Maďarsku, že má všetky informácie potrebné na posúdenie danej žiadosti.
            
            
               (4)Maďarsko tvrdí, že zdaniteľné osoby v likvidácii alebo insolvenčnom konaní často neplatia DPH daňovým orgánom. Zároveň si kupujúci, ktorý je zdaniteľnou osobou s právom na odpočet, môže aj napriek tomu odpočítať vzniknutú DPH, čo má negatívny vplyv na rozpočet a financuje likvidáciu. Maďarsko takisto zaznamenalo prípady podvodu, keď spoločnosti v likvidácii vydávajú fiktívne faktúry aktívnym spoločnostiam, ktoré si tak značne znížia svoju splatnú daň bez záruky, že emitent splatnú DPH zaplatí.
            
            
               (5)Podľa článku 199 ods. 1 písm. g) smernice 2006/112/ES môžu členské štáty stanoviť, že osobou povinnou platiť DPH je zdaniteľná osoba, ktorej bol dodaný nehnuteľný majetok, ktorý bol predaný dlžníkom uznaným súdom v konaní o nútenom predaji („mechanizmus prenesenia daňovej povinnosti“). S cieľom napraviť straty pre verejné príjmy Maďarsko žiada o odchýlku z článku 193 smernice 2006/112/ES, aby mu bolo povolené zaviesť mechanizmus prenesenia daňovej povinnosti na iné dodávky tovaru alebo poskytnutie služieb zdaniteľnými osobami, ktoré sú v insolvenčnom konaní, t. j. na dodávky investičného majetku a iné dodávky tovaru alebo poskytnutie služieb, ktorých hodnota na voľnom trhu je vyššia ako 100 000 HUF.
            
            
               (6)Na základe informácií poskytnutých Maďarskom sa určením príjemcu, ktorý je zdaniteľnou osobou, za osobu povinnú zaplatiť DPH v týchto konkrétnych prípadoch zjednoduší postup výberu DPH a zabráni sa daňovým únikom a vyhýbaniu sa daňovým povinnostiam. Maďarsko sa domnieva, že odchyľujúce sa opatrenie bude viesť aj k obmedzeniu straty verejných príjmov a bude mať za následok vytváranie dodatočných príjmov.
            
            
               (7)Platnosť odchýlky by mala byť časovo obmedzená.
            
            
               (8)Vzhľadom na rozsah pôsobnosti a novosť odchýlky je dôležité zhodnotiť jej vplyv. Preto, ak by Maďarsko zvažovalo predĺženie platnosti odchyľujúceho sa opatrenia po roku 2021, malo by Komisii predložiť správu zahŕňajúcu preskúmanie tohto odchyľujúceho sa opatrenia spolu so žiadosťou o predĺženie platnosti najneskôr do 31. decembra 2020.
            
            
               (9)Odchýlka nemá nepriaznivý vplyv na vlastné zdroje Únie pochádzajúce z DPH,
            
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 193 smernice 2006/112/ES sa Maďarsku povoľuje stanoviť, že osobou povinnou platiť DPH je zdaniteľná osoba, pre ktorú sa uskutočňujú tieto dodávky tovaru alebo poskytnutie služieb:
            
            
               1. dodávky investičného majetku uskutočnené zdaniteľnou osobou, ktorá je predmetom likvidácie alebo akéhokoľvek iného konania, ktorým sa právne stanovuje jej platobná neschopnosť;
            
            
               2. dodávky iného tovaru alebo poskytnutie služieb, ktorých hodnota na voľnom trhu je vyššia ako 100 000 HUF v čase dodania alebo poskytnutia zdaniteľnou osobou, ktorá je predmetom likvidácie alebo akéhokoľvek iného konania, ktorým sa právne stanovuje jej platobná neschopnosť.
            
            
               Článok 2
            
            
               Toto rozhodnutie nadobúda účinnosť dňom jeho oznámenia.
            
            
               Toto rozhodnutie stráca účinnosť31. decembra 2021.
            
         
         
            
               Článok 3
            
            
               Toto rozhodnutie je určené Maďarsku.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Ú. v. EÚ L 347, 11.12.2006, s. 1.